Njemačka Jugozapadna Afrika
Nemačka jugozapadna Afrika je bila kolonija nemačkog carstva između 1884. godine i 1920. godine. Ova kolonija se nalazila na teritoriji današnje Namibije.

Istorija Nemačke Jugozapadne Afrike počinje u 1883. godini. Te godine nemački trgovac Adolf Lideric kupuje zemljište od vođe lokalnog plemena na teritoriji poznatom pod imenom Angra Pekuenja. Zbog straha od preuzimanja njegovog zemljišta od strane Velike Britanije on 24. aprila 1884. godine stavlja svoje zemljište pod kontrolu Nemačkog carstva. 17. avgusta iste godine teritorija postaje i zvanično delom Nemačkog carstva. 1890. godine koloniji je dodata teritorija Kaprivi na severoistoku. Sa svojih 835.000 km² Nemačka jugozapadna Afrika je bila gotovo jedan i po put veća od samog Nemačkog carstva.

Nemačka jugozapadna Afrika je jedina nemačka kolonija u kojoj su se Nemci naselili u većem broju. 1914. godine na teritoriji kolonije je živelo približno 12.000 Nemaca, oko 2.000 ostalih evropljana (Englezi i Holanđani) i približno 150.000 domorodaca. Domoroci koji su se sastojali od tri etničke skupine su od strane evropljana zvani hotentoti. 80.000 domorodaca je pripadalo etničkoj grupi Herero, 60.000 Ovambo i 10.000 Nama.

Pleme Herero je 1904. godine podiglo ustanak protiv surove nemačke okupacije ondašnje „Jugozapadne Afrike”. U prvih nekoliko dana pobune Herero su pobili 123 nemačka civila u centralnoj Namibiji. Ustanku se na jugu brzo pridružilo pleme Nama, a zatim je Nemačka na teren u pustinji Namib poslao generala Lotara Fon Trotu. Poznat po surovosti u obračunu sa pobunama u nemačkim kolonijama u Aziji i na istoku Afrike, general Lotar Fon Trot je izdao nalog da se istrebe svi domorodci na tlu nemačke Jugozapadne Afrike.

Nemačke kolonijalne Šuc-trupe su u klanac kod Vartemberga na ulazu u pustinju Namib saterale više od 60.000 pripadnika plemena Herero i zatrovale izvore vode miljama u krug. Potonji pomor u pustinji Namib današnja istoriografija, smatra – prvim genocidom u 20. veku. Više od tri četvrtine Herero stanovništva pobile su nemačke snage 11. avgusta 1904. godine, a 15.000 odvedeno je u pustinju i ostavljeno da umre od gladi. Južna Afrika preuzela je vlast nad tim područjem 1915. godine. Nemačka je uputila izvinjenje prilikom 100. godišnjice masakra.

Izvori

Vidi još 
 Spisak bivših nemačkih kolonija

Spoljašnje veze 
http://www.politika.rs/rubrike/Svet/Nemacka-vraca-africke-lobanje.sr.html

Historija Njemačke
Historija Namibije